Getal gestroopte renosters neem afArgieffoto van twee renosterwesies. (Foto: Susan Scott) Die harde werk om renosterstropery in Suid-Afrika die hoof te bied is besig om vrugte af te werp, sê die minister van omgewingsake, Barbara Creecy. Sy het in antwoord op ŉ parlementêre vraag deur die DA-LP James Lorimer gesê 548 renosters is van die begin van die jaar tot die einde van Julie in Suid-Afrika gestroop, wat ŉ matige afname van 91 renosters (14%) teenoor dieselfde tydperk verlede jaar verteenwoordig. Van die gestroopte renosters was 513 witrenosters en 35 swartrenosters. Van die swartrenosters is 32 in die Krugerwildtuin dood en drie by Pilanesberg naby Sun City in Noordwes. Van die witrenosters is 472 in die Krugerwildtuin dood, een in die Mokala-wildtuin naby Kimberley, twee in die Marakele-wildtuin naby Thabazimbi en 28 by Pilanesberg. In hierdie tydperk is 376 verdagtes in verband met renosterstropery aangekeer. Hiervan is 366 in die Krugerwildtuin gevang, sewe by Pilanesberg en drie by Mokala. Vyftien van die gearresteerdes is veldwagters. Oor die optrede teen stropers het Creecy gesê ’n holistiese, geïntegreerde, multidimensionele benadering word gevolg, met samewerking tussen die departement van omgewingsake, SANParke, provinsies, die polisiediens, die Valke, doeane- en aksynsowerhede, die weermag, die Nasionale Vervolgingsgesag, die Staatsveiligheidsagentskap en private wildsplaaseienaars. Tegnologie, teenstropery-optrede en die bestuur van renosterbevolkings dra onder meer tot die matige sukses by, het Creecy gesê.